Jong man geskiet tydens rooftog by huisFoto: Netcare 911. ŉ 21-jarige man is Woensdagoggend twee keer geskiet tydens ŉ gewapende rooftog by ŉ huis in Florida in die weste van Johannesburg. Die voorval het omstreeks 05:15 plaasgevind. Kapt. Mavela Masondo, woordvoerder van die polisie, het gesê ŉ middeljarige man was glo besig om sy motorhuis se deur oop te maak toe drie gewapende mans hom genader het. “Die slagoffer het die sleutels vir ŉ VW Amarok-bakkie vir hulle gegee, maar hulle het daarop aangedring om saam met hom die huis binne te gaan,” het Masondo verduidelik. Twee van die man se seuns het intussen glo onraad vermoed en gaan kyk wat aangaan waarna die verdagtes op hulle losgebrand het. “Die seun is ernstig gewond en die verdagtes het slegs met die voertuig se sleutels gevlug,” het Masondo gesê. Chris Botha, woordvoerder van Netcare 911, het gesê by paramedici se aankoms op die toneel was die jong man in ŉ kritieke toestand. “Hy is gestabiliseer en per helikopter na ŉ hospitaal geneem vir die behandeling wat hy benodig. Volgens Russel Meiring, woordvoerder van ER24, is die jong man in die kop geskiet. ŉ Saak van poging tot huisroof en poging tot moord is aanhangig gemaak en word deur die polisie ondersoek. Die polisie het enigiemand met meer inligting oor die voorval gevra om die polisie te skakel by 08600 10111.